RAIKUN KOULUTALON ILTAPÄIVÄKERHON TOIMINTASUUNNITELMA 2020 -2021

Kerhotoiminnan tavoitteena on järjestää lapsille turvallinen, viihtyisä ja monipuolinen iltapäivä koulun jälkeen. Kerhoon osallistuu 10 lasta, joista suurin osa kokoaikaisia ja 1.luokkalaisia.

Kerho on lähtenyt mukavasti käyntiin ja yhteistyö opettajien ja vanhempien kanssa on ollut erittäin toimivaa. Kaikki ovat olleet iloisia poikkeuksellisen suuresta kerholaisten määrästä, joka on viime vuosiin verrattuna kasvanut huomattavasti.

KERHON PÄIVÄOHJELMA:

12-13 Vapaata leikkiä ulkona

13-14 Ohjattua toimintaa, usein askartelua tai yhteisleikkejä. Säästä riippuen olemme ulkona tai sisällä. Mahdollisuuksien mukaan yritämme olla paljon ulkona.

14.00 Välipala

14.30 Hiljainen työskentely. Aikuinen lukee ääneen kirjaa ja lapset kuuntelevat ja saavat samalla tehdä vapaaehtoista hiljaista työtä, esim. piirtää tai värittää. Lukuhetki kestää n.15minuuttia, jonka jälkeen teemme läksyt.

15.00 Vapaata leikkiä sisällä. Usein myös tarjolla vapaaehtoista ohjattua askartelupuuhaa tms.

16.00 Pihalle leikkimään

16.30 Iltapäiväkerho päättyy

TOIMINTA:

Tavoitteena: Yhteistyötaidot – toisten huomioiminen, ryhmänä toimiminen ja yhteistyötaitojen kehittäminen. Rauhallinen käytös ja siirtymätilanteiden sujuminen. Yhteisten sääntöjen noudattaminen ja yhteisistä tavaroista huolehtiminen.

Hyvä käytös – auttaminen, ystävällisyys ja kaikkien kanssa leikkiminen. Oman vuoron odottaminen, ohjeiden kuuntelu ja noudattaminen.

KUUKAUSIKOHTAINEN TOIMINTASUUNNITELMA

ELOKUU • Toivotamme toisemme tervetulleiksi kerhoon ja aloitamme tutustumisen. Tutustumme yhdessä toisiimme, kerhon tiloihin ja pihaan. Laadimme yhteiset kerhon säännöt, jotka jokainen allekirjoittaa ja näin sitoutuu niitä noudattamaan. Keskustelemme myös toiveista ja yhteisistä käytännöistä. Vietämme paljon aikaa pihalla koko porukkana leikkien ja pelaillen. Askartelua maanantaisin projektiluontoisesti: helmimassahahmo, jolle askartelemme kodin, kavereita, ruokaa jne.

SYYSKUU • Kerhossa alkaa kaupungin ohjaama liikuntakerho, joka on joka keskiviikko viiden viikon ajan. Myös kuviskerhotoiminta on suunnitteilla alkavaksi syyskuussa. Seikkailupäivä on tiedossa syyskuun lopussa, jonka tulee toteuttamaan Seppo Mäkinen. Aiomme viettää aikaa paljon ulkona ja tutustua luontokirjojen kautta luonnon muutoksiin esim. sieniin. Taiteilemme kivitaidetta maalaamalla kivistä erilaisia hahmoja.

LOKAKUU • Syksyn edetessä sisälläoloaika luultavasti pidentyy, joten pelailemme yhdessä koko porukka lautapelejä. Teemme yhdessä nukketeatteriprojektin ja sen lisäksi varjoteatterinäytöksiä. Aiomme myös leipoa keksejä.

MARRASKUU • Askartelemme isänpäiväteemaisen askartelun. teemme majaprojektin sisällä, jonka yhdessä suunnittelemme ja toteutamme. Yhteisleikit ja pelit jatkuvat.

 JOULUKUU • Mahdollisuuksien mukaan leivomme jouluteemaisesti esim. pipareita. Teemme joulukortteja ja muita jouluaskarteluja. Pienimuotoinen ”lahjapaja” esim. helmi-, savi-, rulla -askartelua tiedossa. Luemme joulutarinoita ja kuuntelemme joulumusiikkia. Juhlistamme pikkujoulua esimerkiksi nyyttikestien muodossa.

TAMMIKUU • Olemme paljon ulkona ja nautimme mahdollisuuksien mukaan lumesta ja sen tuomista mahdollisuuksista: lumileikit/retket. Suunnitelmissa on autorataprojekti, jossa yhdessä rakennamme legoista ja pahvilaatikoista pikkuautoille ratoja sisälle.

HELMIKUU • Ystävänpäiväteemaista askartelua. Ystävänpäivänä kaveriteemaisia leikkejä ja nyyttärijuhla. Leikkiä sisällä ja ulkona.

MAALISKUU • Rairuohon kylvämistä, hamahelmi- ja savimassa-askartelua pääsiäisteemalla.

HUHTIKUU • Nautimme kevään alkamisesta ja heräävästä luonnosta, teemme luontoretken. Vappuaskartelua ja leipomista.

TOUKOKUU • Äitienpäivään liittyvä askartelu/työ. Olemme mahdollisuuksien mukaan erittäin paljon ulkona. Toteutamme toivejuttuja esim. leipomista ja pidämme ilttiskauden päättäjäiset/kevätjuhlan.